Postovani Rektore, profesore Božoviću, prorektorice Orović i Peković , prorektore Mićanoviću, direktorice WHO za CG g Brajović, koordinatorko kancelarije Erasmus g Drljević, koleginice i kolege dekani, direktore D.Z dr Jokić, medicinski direktore Kliničkog centra doc.dr Terzić, predjednice Komora zdravstvenih radnika, direktori zdravstvenih ustanova i institucija koje su baze Medicinskog fakulteta , koleginice i kolege, diplomci, dragi gosti , predstavnici media,

Predstavlja mi izuzetno zadovoljstvo da Vas pozdravim u svoje i u ime članova dekanskog kolegijuma, studenata i članova Vijeća , da zahvalim što ste Vašim prisustvom ovaj dan diplomiranim studentima Medicinskog fakulteta učinili posebnim.

Dragi diplomci,

Danas je najljepši dan u životu jednog akdemca. Nakon višegodišnjeg odricanja došli ste do trenutka kada otvarate prozor života i sa diplomom doktora krećete u pohode životnih izazova.

Diploma u ruci Vas vodi novim životnim stremljenjima sa jednom neprekidnom niti koja će Vas pratiti kroz profesionalnu karijeru.

Uvijek ćete poštovati potrebe i vrijednosti drugog čovjeka. Vrijeme je tajna, neizmjerno velika poput prostora a Vaše šestogodišnje odricanje ,posvećenost i istrajnost uz sticanje znanja zaslužuju zahvalnost i poštovanje.

Priča o snovima i željama Vas mladih je predugačka, vaše zanimanje je umjetnost.

Iako vrijeme u kojem živimo nameće neke nove vrijednosti i prioritete, kroz dalje obrazovanje i nauku trebate odoljeti udarima iracionalnosti i sačuvati provjerene vrijednosti vašeg poziva, a to su humanost i empatija sa osjećajem neprocjenjive radosti darivanja.

Vi ste nosioci jedinstvenog poziva koji gaji ono najljepše u ljudskom biću, humanost, empatiju i cjeloživotno učenje.

Morate razumjeti i nositi se sa ljudskim patnjama, hitnim stanjima, zdravstvenim problemima i etičkim nedoumicama.

U podjeli ljepote i izbora zanimanja, medicina je ostala na pijedestalu Božjeg dara. Medicina i humanost čine čovjeka vrijednim življenja kroz prevenciju i terapiju zdravstvenih problema, gdje vi vašim radom i odnosom prema bolesniku vraćate dostojanstvo i kvalitet životu.

Kliničke vještine stekli ste u nastavnim bazama Medicinskog fakulteta, a tamo ste imali uvijek otvorena srca zaposlenih, razumijevanje menadžmenta tih ustanova, vrsne saradnike i profesore u transferu znanja... i juče, danas , sjutra i tako već dvije ipo decenije.

Budite ponosni na profesiju, na ustanovu u kojoj ste sticali i stičete znanja.

Osmjeh na licu i zahvalan pogled su najbolja nagrada izliječenog za vas neumorni rad.

Već pri kraju studija suočili ste se sa intrigantnom pandemijom Covid 19. Bili ste dio tima sa kolegama iz Instituta za javno zdravlje i Kliničkog centra u call centru. Pandemija je pokazala i vitalnost obrazovnog sistema, vašu brzu transformaciju na savremene tehnologije transfera znanja.

Opredeljenjem za studije na Medicinskom fakultetu iscrtali ste svoju emocionalnu kartu, i zato neka vaš unutrašnji doživljajni plan bude vezan za Crnu Goru.

Vi trebate Crnoj Gori. Vrijeme je je pred Vama i talasi novih vjetrova ukazuju da je društvo prepoznalo značaj naše profesije najavljujući kvalitetniju valorizaciju vašeg rada.

Svim diplomiranim koleginicama i kolegama želim uspjeh u budućem radu, da s ljubavlju nosite uspomene iz ovog hrama znanja i da mu se uvijek vraćate.

Medicinski fakultet je vaša kuća i vrata su za vas uvijek otvorena.

Dragi prijatelji,

Koleginice i kolege, koristim priliku da Vam čestitam božične i novogodisnje praznike, poželim ličnu i porodičnu sreću i profesionalni prosperitet.

 Dekan

Prof.dr Miodrag Radunović